khistorydata/jeongjo-sjw-relations huggingface dataset:
정조 13년 · 목
予謂承旨金履成曰相地官輩所論與承旨所見何如履成曰地師所見皆是矣予曰穴體非眞穴卽補土而穴星又不成樣方書所謂無氣之死土猶屬歇後地中之事雖不可信地師之說而水火蟲木四患安知不俱備方書所載皆未必盡然至於十分無疑處雖凡眼可以知之豈待卜舊人之言而決之乎履成曰亥是木之生方故爲甲卯坐大忌矣予曰同副慣於風水而術家之說近於不經俄筵雖不言之今適從容故問之矣本園乙辰作䐉乙入首內作甲坐外作卯坐得水申戌破則亥破也辰戌丑未方所謂凶龍方書一桉可知亥是木甲卯亦木也木山之亥破亦非長生破乎且以得水言之在申戌方亦非所謂黃泉得水乎至於內堂或云偏水而元無水則貧局云云猶不襯似乙氣犯於龍脈此猶不成格且況以乙入首乎履成曰壬癸破之說雖引不見三丈之法此法則用於平洋之地矣平洋則息水之砂以其低微而水去隱之故到得不見三丈方謂之破而至若下砂頭截水勢卽地便藏則不可用三丈之例明是亥破矣予曰其時似以不見三丈之法論破而不以爲忌矣安樂峴路每當展省踰此峴尤以此路爲悶迫園所自此峴乾戌方落脈變爲辛戌丁未方剝換午丁再轉爲脈乙辰入首辛戌丁未乙辰已萬萬驚心況乙辰之下所奉處爲甲坐脈若單行而變爲貴脈猶有一分可慰入首節爲乙辰則可知其雙行寧有如許龍脈行度乎水法稍勝處爲坤方源流不長潦水時始見而旋涸戌木水由辛而歸於壬亥爲反弓水先後天相破此猶屬歇後而至於龍勢俗所謂風吹水㥘無化生之病龍也履成曰內堂無橫帶之水只以各谷遠來之水借以爲配是所謂偏龍偏水決非融結之地大抵後脈甚廣似犯雙行而龍眞穴的之地方論砂水之吉凶今觀龍脈穴星全然無氣砂水疵病有不足論矣臣爲父母遷葬多見地師而語及於此無人言其吉者常懷隱憂每欲一陳而事係重大有意未果今則大計完定不勝大幸新定之地臣亦曾見而果是無等之地願從有司之後參觀裁穴之時矣予曰奉審後地師之說領相亦聞之否領議政金熤曰臣姑未聞而不待地師之言亦知遷奉之議十分無疑矣予曰俄筵所謂水原地予雖未及目見幾年經營豈不領略乎癸坐年運山運本命運俱吉過峽乙峽也配向得破無不俱美雖凡眼俗見決知爲眞龍眞穴眞砂眞水大抵野中之龍盤如瓜藤臍間之脈乳而爲窩左右砂角如島舒翼宂處圓暈宛然茵褥瞭然靑龍四重白虎三重堂內之水悠揚彎回如去不去顯有顧我欲留之意兼以明堂內小墩作眞正之案靑龍外照山作吉祥之砂此非無上大地乎地旣盡善盡美此後審愼惟在裁穴而觀於儀軌及古人文字已有定置之穴穴宜稍低向宜對珠珠卽小墩也俄筵所謂盤龍對珠之形也況千里行龍古人所稱此地自負兒峴至于穴處起起伏伏行度不知爲幾百里登封標處指點重巒如在咫尺無論如此如彼今之地師豈足爲信而此地傳來文跡如此豈非萬幸乎仍命奉審大臣以下入侍判府事徐命善等曰臣等馳詣奉審則地師三人所見皆同謹以書啓仰陳矣觀象監提調金鍾秀曰臣於堪輿書全無聞見至於砂水局勢之好否固未能的知而參以凡眼聞諸輿論決知非永久奉安之地也臣於昔年忝居雷肆仰覩德容淵停岳峙以爲卽今所奉之園所格局氣勢淺小低下大不合於聖人萬年之藏臣待罪楊州時亦嘗因聖敎有所對矣今聞地師之說水法山勢之爲地家所忌者已有論列於書啓中一經睿覽則可以俯悉改卜吉地不容暫緩矣予命承旨李時秀讀書啓訖命善等齊奏曰臣等別無更達之辭惟願亟下成命焉命相地官入侍敎曰幼學金養直令該曹口傳付軍職仍謂成夢龍金養直等曰聞水源穴處夢龍主丑坐之論養直主癸坐之論云夫癸坐丁向載於已亥儀軌伊時以稍上稍下爲爭端而今以癸坐丑坐携貳其成說乎癸坐則向空而對珠對珠雖非每陵所有者大抵向空之義卽王者無對之意占陵者自古多設此議況丑坐而只對一峯則論以水法亦豈如此癸坐山內堂午破外堂丙破無所拘礙況稍低則尤無丙破之慮設如成夢龍之言稍上而丙破亦無不可矣夢龍曰丙破誠未安矣予曰此山垣局龍虎重重作門而內堂破於午外堂破於丙不可偏廢亦當以內外破言之以來頭應驗言之則內破關初運外破關次運雖以閭閻間言之遷動舊山移安新兆係是莫重大至難愼之擧當先以初運吉利爲主初運旣吉利則次運自當亨泰況外破多合格者乎內外堂竝論非出臆料原於李淳風三分合之說蓋旣有龍穴必有分水合水處穴上水爲初分合內明堂水爲二分合外明堂水爲三分合穴上界水關係最緊今若不論內破但論外破則能無擧一遺二之歎乎養直曰稍低則癸坐午破分明矣予曰成夢龍之以癸山丙破爲疵者偏信九星之論也癸坐山丙去水爲祿存破者汝雖難之若合吉格則雖破軍廉貞亦不爲忌矣況此坐丁得水丙破則正合河圖天干生成格雖無得水若有好砂則亦合此格矣夢龍曰奉審然後可以知之矣予曰汝等兩人前旣屢審更豈有別見稍上之論古人己不用之用稍低處則丙破自歸於午破明日以坦處癸坐丁向午破看審可也養直曰臣六十餘年居生穴下數步地豈以臆見仰對乎分明是癸坐丁向午破也坦處茵褥卽眞穴矣予曰養直之言是矣予亦量之熟矣○熤啓言臣朝承新除未及肅命故雖不得與諸臣同爲奉審而今聞奉審諸臣所奏且伏見書啓中相地官條奏之言與都尉疏語一一沕合園所遷奉之禮更無容他議今則奉審之行旣已復命更卜吉地不可暫緩明日臣等率相地官出水原地看審國葬置標處以來以爲卽速擧行之地遷園園所兩都監堂郞請先爲差下從之敎曰園所新定處待明朝當行初看審程途稍遠民邑之弊不可不念初看審以後至設都監時動駕時諸臣皆自持飯看山往來都監往來給馬事分付文書去來不可遲滯依肇慶廟奉安時例從便立撥驛人夫及將色考例給糧料比前加倍此外自多擧行有裕營門錢貨限萬兩劃給畿營事分付
정조 13년 · 강
命園所遷奉設都監擧行
정조 13년 · 목
敎曰園所遷奉廷議僉諧設都監擧行○承旨金載瓉啓言園所遷奉設都監擧行事命下矣請政官牌招開政從之○以金熤爲總護使遷園都監都提調園所都監都提調徐有隣李在簡鄭昌順爲遷園都監提調金履素鄭民始李文源爲園所都監提調李命杰洪彝浩延東憲李昌會尹羲厚尹光碩爲遷園都監郞廳李廷恢鄭東協吳在文金鎜爲園所都監郞廳○遷園都監別單都廳直閣李晩秀兵曹正郞李益運監造官前直長呂駿永禧陵直長宋欽書濟用直長李始源南部奉事申文顯○園所都監別單都廳前校理徐邁修副司果沈晉賢
정조 13년 · 강
以金鍾秀爲吏曹判書前望也
정조 13년 · 목
敎曰此時冡宰不可等待其上來吏曹判書金履素許遞前望單子入之待下批仍卽牌招參政○鍾秀違召敎曰此時此任義不敢逡巡前望特點旣非偶然意謂有召卽膺今此違牌實非所望於重臣者此傳旨勿施牌去來催促今已夜深如是違牌明日看山之行欲懸頉乎更以此意各別申飭
정조 13년 · 강
命閣臣進外奎章閣奉辛亥癸丑儀軌以來
정조 13년 · 목
敎曰今番遷園及園所都監擧行凡事當從近例而癸丑寧陵遷奉時辛亥長陵遷奉時儀軌京史庫政府禮曹俱無所儲惟有辛亥遷陵都監儀軌若干卷云園所都監擧行時急而無以考出今始聞之外奎章閣兩年各都監儀軌皆有之云閣臣一員待開門進去奉來後傳于都監使之取考事分付此時畿營廚傳之弊宜念比常時一切省減事亦爲申飭
정조 13년 · 강
遞執義李秀夏正言金孝眞
정조 13년 · 목
秀夏等避嫌略曰臣等全不思今日之不宜煩聒依例傳啓至有問備之命莫非庸闇之致請命遞斥從之
정조 13년 · 강
命大臣及承旨山地看審後慰諭地方父老
정조 13년 · 목
敎曰今日山地看審後承旨與大臣招集地方父老依昨日筵敎先以安心樂生之意申申曉諭雖於移徙民戶自朝家當有別般軫念之道竝以此意申諭看山後形止狀聞先爲上送慰諭緣由鱗次狀聞事大臣承旨知悉
정조 13년 · 목
悌東以獻納李永穆卽其妻父乞遞故也
정조 13년 · 강
兵曹以別付料無分人還屬啓
정조 13년 · 목
該曹啓言昨日別付料無分八人更試柳葉箭二巡則淸南林宗喆韓益範南關文聖觀鄭世僑吳處常金命祿等六人入格淸南張健維南關李宗植等二人無分故又試膂力則擧沙十五斗竝依例還屬矣
정조 13년 · 강
命內贍直長李鴻運分揀放送
정조 13년 · 강
漢城判尹金文淳疏辭新秩賜例㧗
정조 13년 · 강
敦寧都正趙鼎耇以無敦寧陳疏乞遞賜例㧗
정조 13년 · 강
領議政金熤左議政李性源右議政蔡濟恭觀象監提調金鍾秀繕工提調徐有隣禮曹判書李在簡都監堂上鄭民始李文源以水原置標處看審馳啓
정조 13년 · 목
狀啓以爲臣等率地師來到水原府仍詣主山置標處看審則前察訪李命求以爲來龍屈曲之玄節節生氣巒頭巋然成體單癸單丑之下一節艮脈分明乘生氣而龍虎砂水莫不合吉可謂十全福慶之地也或謂午破或謂丙破者詳細看審則專由於點穴之差高差低差高點穴則丙破分明取低裁穴則午破分明大抵穴作窩處取低爲可癸坐之眞的不待辨而自明云前忠壯將成夢龍以爲自主星乾亥垂頭單癸單丑剝換艮入首而入首之節艮丑爲山澤之配極吉案山則對珠向空明白無疑午破亦分明是謂水火不相射格水勢則自亥方發源亁方有井轉酉申而來此皆生旺之方極吉極吉十全大地云副司勇金養直以爲左旋龍亁峯作主乾小下亥轉癸來丑換艮入首宛然而前有雙峯兩間爲空內有小墩其形如珠以癸爲坐以丁爲向則珠可爲頷下之珠空可爲對空之空右得亁水左得乙水又有申水破於午方水法無一少差龍四重而虎三重控抱作局穴處無點風之可入結穴之處帶槈帶茵穴暈宛然來龍之勢歷七百里而護龍之水皆聚於後此爲玄武入水極吉之大地云矣今此山地自古稱大吉之地而三地師之言極口讚揚誠不勝萬幸敎曰觀此卿等狀啓措語懸企之餘萬萬幸甚癸坐之原己亥寧陵儀軌旣分明載錄其時大臣諸臣之議皆歸一矣今又相符尤可幸也設都監一時爲緊再次三次看審雖當依例爲之而都監則侍總護使復命卽爲擧行堂上中李文源還爲下去過三看審後上來鄭民始則與總護使上來以爲措劃之地明日則再看審爲之大臣只徐判府事進去京都監堂上中鄭昌順以觀象監提調兼進再明日則三看審爲之大臣則李判府事進去禮堂則與明日進去觀象監提調仍留過再明日三看審後同爲復命事知悉同副承旨金履成素知風水旣命同往今日復命事卿等分付事回諭于看山進去大臣自明日看山之行皆令自持飯只給馬如是申飭之後勿論上司政院下屬若有一毫貽弊民邑之端難免重勘況水原果川等邑以今事勢何責支應此意卿等知悉嚴飭地方官犯者直自地方官處斷仍卽報營以爲轉聞之地然而匿不以聞現發於摘奸自道伯施以違命之律以此更爲嚴飭俾民邑咸知朝家軫念之意事一體回諭于大臣仍命都廳中在外人減下更爲啓下
정조 13년 · 강
召見看山大臣及來待大臣閣臣都監堂上吏兵判判尹廣尹于誠正閣判府事徐命善李福源領敦寧洪樂性領議政金熤判府事李在恊左議政李性源右議政蔡濟恭原任直提學徐有防原任直閣徐鼎修鄭東浚直閣李晚秀待敎金祖淳兵曹判書具允鈺吏曹判書金鍾秀都監堂上李在簡鄭民始鄭昌順漢城判尹金文淳廣州府尹李享元
정조 13년 · 강
有政吏曹判書金鍾秀進
정조 13년 · 목
以具庠爲吏曹參判金魯淳爲大司憲李運彬爲執義徐有錬爲持平朴孝成金聖準爲正言徐鼎修爲禮曹參判
정조 13년 · 강
命畿伯査問政院吏隸之作拏果川縣者
정조 13년 · 목
敎曰今日大臣迎逢旗手輩作拏果川炭幕索酒討餠作弊多端云此則外方下卒也尤焉敢若此至於院吏隸作弊事則承旨陪隸侵責果川吏房至有懸罰其匹妻之事正妻囚禁朝禁至嚴幺麼吏隸輩何敢乃爾分付畿伯留門出去後院吏及隸亦爲捉來査問其所犯如不直招施威嚴問期於吐實遠夜捧招待請坐修啓以入
정조 13년 · 강
召見都監堂上徐有隣李在簡鄭民始于誠正閣
정조 13년 · 목
有隣在簡啓言遷園時所用大小輿外梓室輿長杠木依辛亥前例纔已發關卜定而斫伐領運之時不可無監董之人分付該道監營附近地方官另擇定差員使之擧行凡係民弊各別禁斷之意請一體分付從之敎以爲所重不得已許之斫取與曳下之際若有一毫貽民弊之端道臣亦今日廷臣是豈體予本意之意乎以此意措辭分付有隣以戶曹判書啓言園所丁字閣所用木物船運時不可無領運之人各津別將中請令均廳擇差下送從之○民始啓言本都監所用生葛卜定有弊自都監貿用瓦甎亦爲燔用正鐵强鐵戶曹及各軍門取用外不足之數卜定於海西治炭及已造成鐵物依例取用於各軍門各項假家方欲方便推移務從省約而至於木石造成假家不可不分定於畿邑各㩘椽木及燔造所入柴木請取用於本邑私養山從之敎以必皆厚給其價以體予本意卿等知悉仍以此意今廟堂嚴飭行會於兩道道臣
정조 13년 · 강
召見吏兵判有司堂上賑恤堂上于誠正閣吏曹判書金鍾秀兵曹判書具允鈺有司堂上徐有隣沈頤之賑恤堂上李在簡
정조 13년 · 강
命北道監賑御史鄭大容及軍官金明遇依例加資
정조 13년 · 강
判府事徐命善觀象監提調鄭昌順園所都監堂上李文源禮曹參判徐鼎修以園所新定處再看審形止馳啓
정조 13년 · 목
狀啓略曰臣等當日申時量馳到水原府則園所都監堂上李文源依下敎留待故與相地官金養直同詣山上先審穴處仍登主峯次往珠星所在處遍覽形局然後使養直泛鐵詳陳所見則以爲前已屢次看審別無異同說話而山川形面愈出愈奇靑龍以左宮司木之神宛然回抱三重四重皆不失木星本體白虎以右宮司金之神帶金正形不失西方正氣玄武垂頭朱雀對形而主穴以中宮五土之神以丑艮帶金體而開口此可謂五氣全備龍有山澤通氣之理乳下坦處具褥具茵如此奇異之穴實爲初見故坐向則斷然以癸坐丁向爲吉云矣臣等素昧堪輿而雖以凡眼之易知易見者言之龍虎則重疊環抱朝對則羅列拱揖融結而有氣嫩美而有情昨日看審諸大臣天作有待之奏益知其的論至於乳下坦處對珠向空之穴旣有古人先獲之言參以地師沕合之說又是不易之論也此地之自古稱道已過屢百年殆若神慳鬼秘以待今日者莫非我聖上至誠達孝之所孚感而宗社億萬年無疆之福實基於此臣等不勝歡忭慶祝之忱臣昌順臣文源臣鼎修姑爲仍留待明日三看審後復命臣命善明日先爲復路
정조 13년 · 강
命廣州一用等兩面劃屬水原府
정조 13년 · 목
敎曰本府地方定用園所之後以民舍之撤移多數爲本府民爲之憧憧夙夜不弛于心蓋民心懽悅然後予心不但少弛亦可以仰體庚辰年駐宿時字恤之德意興言及此何事可惜已以十萬金劃給本府俾補移民移粟之費再昨筵中已有示意更當別下傳敎而目下第一先務無出於定邑基定基亦須一依民願今見該府使狀本邑基占定於八達山下而局勢大開可合雄鎭然其民情以壤地之直接廣州一用等兩面不無趑趄之意云信爾則劃屬水原豈或靳持乎卽以此意令畿伯知委該府使依民願移定邑基於八達山下仍以一用等兩面劃付本府看山進去大臣禮堂如未回還與府使眼同招致父老曉諭傳敎自今益念安生樂業之道事更須慰諭形止狀聞事進去大臣知悉本府事體自有所重而廣民之弊亦不可無一視之擧一用兩面之民以距山城百餘里必當咸願移屬而如是之際兩面軍政糴政等弊瘼勢將疊責於廣民此則亦已有商量者道伯登筵時當有措處亦卽預先知委於廣尹須各曉諭此擧雖出於爲所重而以爲水民爲廣民之心將此兩得之策曉燭申申道伯守令體悉事亦爲分付
정조 13년 · 목
敎曰水原民戶今當搬移軫念之擧當無所不至無論重囚輕囚一竝放釋限移邑勿爲囚禁其中死囚卽令地方官單抄罪目報營後具意見狀聞本邑民因事被配者亦勿論罪之輕重竝卽放送事分付配所道臣仍將此意曉諭民間事下諭于畿沿及本府使○刑曹啓言水原府民因事被配者勿論罪之輕重竝卽放送事有命矣取考配案則凶賊支屬外水原民之被配於各道者合爲五名慈山韓光益肅川金鳳鉉龜城金炅僞造文記罪南平表昌文盜踏印信罪黃澗李春馥侵犯官長罪定配故竝卽放送事發關分付於該道配所道臣
정조 13년 · 강
命園所都監監造官以水原府士夫啓下
정조 13년 · 목
敎曰今番園所都監監造官中三員以本地方士夫啓下無前銜參下云何拘常格可合人草記先付軍職文官別無可爲之人而武弁則堂上堂下中多有之云此則移邑時以都廳稱號使用或以偏裨監董本倅出自將任啓請使用無所不可以此分付園後時別看役官三窠只以一窠屬京人餘皆以本土將校中解事人草記啓下領役看役牌將等京校則不得不用處數人外一竝以土校差定該都監三堂旣承筵敎下去後通同使役以爲拔尤定用之地事分付該都監亦卽下諭于本府使處○園所都監啓言本都監郞廳司僕寺正兪漢謨前判官徐直修差下請使察任允之又啓言本都監監造官前參奉申光河副司勇金相儼朴日源朴秀亨差下請使察任允之又啓言本都監監造官前參奉申光河副司勇朴日源朴秀亨遷園都監監造官副司正呂駿永禧陵直長宋欽書南部奉事申文顯請相換使之分掌察任允之
정조 13년 · 강
召見領府事金致仁判府事徐命善遷園都監堂上徐有隣李在簡園所都監堂上金履素鄭民始漢城判尹金文淳京畿監司徐有防于誠正閣
정조 13년 · 목
命善曰山論已悉於狀啓中而臣昨日看審後聞諸地師之言則一辭贊揚更無餘蘊大抵大地氣勢每多過於雄偉而此地則嫵媚明朗無一毫麤猛之氣眞可謂天作地藏爲聖代啓億萬斯年之基尹善道盡善盡美之說儘不虛矣如此大地不用於前後卜陵之時而若待今日誠不偶然矣予曰辛亥年幾乎完定至於治石至今尙有埋置者云果不偶然矣致仁曰園所遷奉之禮聖心耿結凡幾年矣今幸都尉陳疏大事完定又卜吉地神慳地秘以待今日此誠億萬年無疆之計也區區慶祝之誠何可勝達乎予曰大禮已定吉兆又卜庶可以少慰此心矣命善曰臣今日回還至三十里畿營撥校齎傳聖敎而旣已復路故作書禮堂又詳傳李判府事使之更爲曉諭而昨聞本倅言則凡事尙無頭緖云矣予曰區劃錢從速下送然後可以及期措置先劃一萬兩已自惠廳區處乎有隣曰先以臣曹錢區劃矣予曰爲此大事久有儲置當內下一萬兩自惠廳區劃八萬兩以準十萬之數鱗次下送可也邑基今已新定民情果何如命善曰新定處卽三南大路生利亦必勝於僻處且聞前此民情皆願移邑於新定處云而廣州二面又以特敎移屬民情必大悅矣予曰邑基新定處聞是隋城縣舊基云亦不偶然矣吏判事果何如乍入乍出豈成說乎予之除拜亦有商量三司望筒留窠豈有是例乎致仁曰銓官劇任也其情理似難行公矣予曰亞銓事果何如命善曰叔侄猶父子行公於東西銓似爲難安矣致仁曰今則似緣推諉之無路而其心必不安矣予謂民始等曰似聞鸎峯石品合用於象設石材云不必浮江華石矣民始對曰魂遊石則必取理正不麤者鸎峯石品似無合用者矣予曰旣是產石之地若能深採而善磨則豈無可合者乎民始曰石面慮有白紋恐不如艾石矣予曰送石工更爲看審然後沁石浮出與否可以決之矣民始曰石工俄已起送明間當還矣長陵是合陵之制故石物長廣與雙陵之制大異今番石物長廣稟旨然後可始役矣予曰地形廣狹果如何民始曰穴勢敦重豐厚而結氣緊故地形不廣矣予曰日後看審時尺量地形之廣狹以爲結定之地予又曰聞日官言則十一月尤吉於十月云擇日如在十一月則丁字閣始役當在何間耶民始曰丁字閣始役開金井後爲之云矣予曰金熙慶以爲丁字閣與私家之床石同開金井之前不必姑役云者卽無稽之說也丁字閣豈同於床石況丁字閣例隨地形不拘陵上坐向始役於開金井之前少無所妨矣民始曰封標內則吉日前雖不敢始役而封標以外例無所拘矣予曰丁字閣始役先爲擧行珠之形體以瀅澈明朗爲貴種樹則易致陰翳對珠之上如有樹木則不如只被莎之爲愈矣民始曰今不必加種珠上舊有松四五株此則不必祛之臣曾見定和陵靑龍砂端融結處亦如珠形上有松樹圓密成林以此推之則數株之松不足爲陰翳矣予曰更爲看審從長爲之謂文淳曰輿士軍前例已爲抄出乎文淳對曰以辛亥丙午兩年例抄出而大輿軍外諸色軍都監尙未的定數爻無以槪量矣命進抄出笏記予曰雇用則予志已定先定量入實數而應募之中抄以丁壯至於莎草軍則旣欲船運當雇軍用之矣文淳曰雇軍取用事體終涉未安矣予曰名之以雇軍則雖似如何稱之以計日給糧則何妨之有文淳曰雖不用坊民朝臣家自願者似皆着實矣予曰此輩豪悍難制反或不如雇軍之丁壯予意已定雖自願者決不用一名此意預先知悉而丁壯軍人實數無不足之慮乎文淳曰實數姑未的知而城內城外多有作契處可合用矣予曰曾有丁丑已例故年前又用之今亦依此爲之而丁丑有十八同木七同布分給之例臨時亦當有布木之出給此則卿須量宜爲之文淳曰曳索軍例以市民爲之此則當依例爲之乎予曰市民亦當一視曳索軍亦以雇用爲定而數爻問于都監抄出大略數日內來待○民始啓言舊園上石物非但無可移用者計其程途日子勿論水陸運實有未及期之慮凡干石物欲爲取用於本邑鸎峯而至於魂遊石自當以江華艾石取用若自都監發遣郞廳匠手浮取則爲弊不些且所浮不過一坐石請令該府留守別定中軍監董使本府匠手浮出直納本都監以爲入用之地從之敎曰鸎峯距封標處不遠云而石品又堪用是爲可幸但魂遊石浮取勢將依卿所奏用沁都石物而鸎峯石物之合用與否第令送匠手卽爲看審以來如果合用沁石浮取置之若用沁石則轉運時嚴飭利涉船格令本府優給糧料之意一體分付又啓言考見舊園所儀軌則石亟中有內下亟一坐此則仍用似好矣從之○文淳啓言見今部官擧行甚多而南部奉事申文顯方帶監造之任除本司則該部事誠可悶他司相換恐合事宜矣從之○有防啓言彌勒堂設院事才已蒙允而今則水原新邑旣定於八達山下此後園所幸行時輦路次第自闕門至果川爲三十里自果川至水原新邑四十里自新邑距園所二十里晝停宿所自有元定處今則就此地只建倉舍以爲臨時駐蹕之所如黔巖站例似好矣從之又啓言水原移邑時體木取用於東峽所在者已有定奪而但自峽而江自江而海程道絕遠運致甚難臣意則安眠島距水原海路不過數帆風往來之地而目今所容入假令體木二百箇其中樑爲二十株柱爲一百八十株云矣數爻旣不太過運致又爲便近本島所在松木毋論風落自枯限此數許給而亦令地方官賃船取來似好矣從之○待敎金祖淳啓言今番外奎章閣儀軌奉來時卷帙甚巨實無綵輿舁運之望則不得不分卜馱馬奉來矣江華則雇馬優足不必擧論而其外通津金浦陽川三邑素以至殘之邑猝地責立不無貽弊之端從實入匹數貰價依例會減之意分付該道似好矣從之
정조 13년 · 목
京畿監司徐有防狀啓以爲步撥排立時騎馬旗手一一査出政院吏隸之侵責果川吏房懸罰其正妻事一體詳査狀聞事命下矣以各人等所供觀之巡令手奇好萬金福興李好奉等俱以旗手陪持齎去公事旣在步撥未排立之前其騎撥往來與擺立牢子不步而騎者容或有間至於牢子金日成則以步撥排立之軍敢爲犯禁者萬萬驚駭卽當一體取招而持大臣書往水原奉命承旨所在處姑未還來與政院吏隸等已爲星火發差捉來取招上聞計料敎曰驛卒之毆打邑吏雖渠伎倆不能檢飭之失不可以生疏置之當該承旨推考吏隸令本道從重勘律收贖放送
정조 13년 · 강
命園所往來諸人皆給糧饌盤纏
정조 13년 · 목
敎曰園所往來無論堂郞及別使星吏隸工匠別給糧饌盤纏事分付戶曹驛卒令畿營各別量給糧資事申飭該道
정조 13년 · 강
有政吏曹參判具庠兵曹判書具允鈺進
정조 13년 · 목
以沈能翼爲持平金履素爲知敦寧李顯默爲文川郡守李汝節爲富寧府使柳心源爲吉州牧使洪允復爲明川府使李昌運爲兼訓鍊都正李師曾爲僉知
정조 13년 · 강
推吏曹堂上金鍾秀
정조 13년 · 목
政院啓言北道慰諭御史書啓中吉州閑良都啓衫鍾城折衝金兌慶穩城折衝崔夢禎咸興出身金象鎭當入賞典稟處秩而漏落請當該堂上推考允之○該曹啓言昨日咸鏡道南北關別單回啓以吉州閑良都啓衫等四人論賞之遺漏致勤問備之命臣方惶恐待罪而都啓衫孝友姻睦之行素多鄕里之推詡又有私賑之實跡則自朝家合有褒賞之典至於鍾城折衝金兌慶穩城折衝崔夢禎咸興出身金象鎭俱係任事效力之人固不可無酬勞之道而此與都啓衫條件各異請分付道臣使之從重施賞以爲激勸遐俗之地允之敎以勿待罪
정조 13년 · 강
判府事李在恊觀象監提調鄭昌順園所都監堂上李文源禮曹參判徐鼎修以園所新定處三看審形止馳啓
정조 13년 · 목
狀啓以爲臣在恊率相地官成夢龍當日未時量馳到水原則觀象監提調鄭昌順園所都監堂上李文源禮曹參判徐鼎修留待本府故仍與相地官金養直同詣山上自主峯至穴處詳細奉審對案珠星來龍局勢遍詣審察則主山之氣脈雄渾對峙之峯巒環抱龍飛鳳舞若相拱揖雖臣等矇昧之見亦可知福慶之吉地仍使相地官等泛鐵審穴各陳所見則養直以爲前後陳啓已盡所蘊形局之愈出愈奇龍虎之三重四重儘是天作之地更無別見云夢龍則以爲屢次看審龍穴局勢前此陳達別無異同之見而前在三珠今始更審則尤爲奇妙空向有情環衛有勢參以水法無一不合癸坐丁向實爲允當云今以臣等及諸地師所見言之自古稱道之地允有待於今日誠不勝爲宗社忭幸之至臣等明將復命而看審形止先爲馳啓
정조 13년 · 강
召見總護使及來會諸臣于誠正閣
정조 13년 · 목
領議政金熤曰臣等來會賓廳今方推擇吉日而十月晦前念間無吉日十一月初二日爲吉云故臣等方欲求對稟定而入侍有命故入來矣予曰爲問此事使之入侍十月則多有掣礙之端十一月則已爲隆寒此爲甚悶矣熤曰十一月雖屆深冬而初二日則去十月念晦爲日無多似不至甚寒矣予曰十一月最爲吉朔云此亦有不期然而然以此日擇定好矣出玄室無擇定日子只隨日時此雖已例如此事甚如何矣熤曰雖以私家言之出柩則無一定日字者蓋欲從便隨時俾無拘礙之端也予謂錦城尉朴明源曰以十一月推擇卿意則何如明源曰聞日官言十一月三德同聚本命得勢格是極貴朔爲最吉云矣予曰然則卿等退去以此日擇入而今番遷奉之禮在予心必欲靡不容極事事無憾園所今幸卜吉園號亦將改議故先使卿等知之須與諸文任考閱字義以待成命好矣柳義養之向來疏請雖有詢問之擧而終近無稽之說故不敢遽議事遂寢焉蓋宋朝陵號旣是永祜祐字與祜字義雖各異字實相近故槪有此請卿等想必記有矣熤曰柳義養之疏臣果菃未記得而今於遷奉之時改進新定之號則節文克備情禮允叶矣予謂承旨金載瓉曰以此傳于諸文任俾令預擇其可合字號昨見水原府使狀啓則邑基定於八達山下云八達山在於柳川地卽隋城縣舊基也山扼野開合置大邑云且距果川爲四十餘里距舊邑爲三十餘里介干舊邑與果川之間程途兩相均平雖於日後幸行時不必別設晝停從邑站駐蹕亦甚便好故彌勒堂設院之擧纔命置之建置倉舍事卽是從民願裕民食之意也此意已令幾伯知之矣一用等兩面移付水原者在水原雖有得地之幸在廣州不無蹙壃之歎此亦令道伯從長料理以聞矣吏曹判書金鍾秀曰廣州兩面旣屬於水原則兩面之軍丁民役必當加俵於他面此似爲難處之端而旣有從長料理之道則兩邑之民其將俱爲感幸矣予謂鍾秀曰亞銓誰可爲之乎鍾秀曰臣於日昨伏承卽爲體諒之敎故冒沒暫膺而臣之區區情私曾已陳達實無一味冒當之勢矣予曰予未嘗有卽爲體諒之敎卿言如是誠可異也仍謂熤曰卿等伊日亦登筵席何嘗有卽爲體諒之敎乎熤曰臣於伊時自看審所未及登筵故不得承聆矣予曰一味逡巡實有關於國體須勿更爲辭巽大禮之後亦豈無體諒之道乎亞銓之代誰可爲之乎鍾秀曰金憙趙鼎鎭閔鍾顯三人外皆有故矣予謂明源曰卿雖病深且非該堂然始役日及開金井時同爲出去監董好矣卿之看審後所見何如明源曰極美極吉而龍勢極其婉嬗穴星極其磅礴局面水勢十分平吉以臣凡眼雖一砂一水元無執而爲言之處實不勝忭幸矣子曰穴處甚窄雖欲爲各園之制其勢末由今若當中裁壙而爲虛左之制則不但允合於地勢亦不違於祔左之義且國朝陵寢多有合陵之例若從是例則灰隔之間其廣爲幾許乎都監堂上鄭民始曰國葬傍灰幾用周尺一尺然則其間似爲二尺之廣矣予曰此事更當下敎而都監堂上先爲知悉又曰開金井日子以十月擇吉好矣民始曰若以十月爲之則必多窘束之慮矣予命民始詳間於日官日官金喜慶等曰十月初三日十三日俱爲開金井吉日而下外梓室則初八日爲吉矣予曰外梓室陪進則擇日下外梓室則無擇日而只隨時何也喜慶等曰前例如此矣予曰下外梓室與陪進輕重大異而下外梓室則無擇日陪進則有擇日終不成說此後下外梓室吉日別爲推擇可也蓋金喜慶雖以爲丁閣殆同私家床石開金井之前不宜先設云而此則不必然矣都監堂上商量爲之今番則道路稍遠都監堂上參量事勢從便排定民始曰俄聞守禦使言鶴灘崖路旣險且狹勢難治道且若由廣津則路亦太迂云矣鍾秀曰臣以廣州之人每以此路作行程途坦險素所稔知而巖角峻嶒勢難治道矣民始曰若以獻陵洞口作路則雖云平坦迂路殆爲六十里臣意則自泥板里由斗浦作路則道旣平坦亦不爲迂恐爲便好矣予曰船艙一事最爲巨弊蓋當京中船卜方張之時許多船隻之許久羈縻在所當念已令畿伯及工判商確浮橋之策卿等亦須商量又曰監造官朴日源聞是朴世采之孫云然否鍾秀曰然矣朴世采子孫流落鄕曲無以聊生云矣有此收用之擧甚盛擧也予曰申光河誰也熤曰聞是申光洙之弟云矣予曰爲人何如云耶鍾秀曰素稱文士云矣○敎曰銓堂事昨日大臣入侍亦有詢問而異於時任故兩原任不得指一奏對矣卿意如何領議政金熤曰吏曹參判具庠與兵判爲親叔侄之間叔侄之幷在兩銓不但其私義之難安論以國體亦甚苟艱合有體諒之道矣敎以許遞與參議前望入之待下批牌招熤啓言監造官宋欽書方帶禧陵直長職務相妨請閑司相換使之專意擧行從之又啓言今此兩都監物力區劃不可不依丙申年例取用而考見謄錄則內而諸司外而營閫無論錢穀布木零璅分排今若依此例取用則遠道有轉輸之弊殘司有湊合之歎今番京司遠道之財力不敷處一竝置之取用於有裕軍門恐合事宜水原府移民移邑時所入物力以均廳錢十萬兩劃給之意頃伏承筵敎一萬兩前已下送一萬兩有自內帑出給之命八萬兩則請令該廳輸送該邑俾及時經紀從之
정조 13년 · 강
總護使金熤錦城尉朴明源觀象監提調金鍾秀遷園都監堂上徐有隣園所都監堂上金履素鄭民始禮曹判書李在簡禮曹參議李義綱以遷園時吉日推擇啓
정조 13년 · 목
敎曰遷園擇日錦城尉同參○熤等啓言今此遷園時各項吉日推擇事有命矣臣等來到賓廳招致諸日官詳細會議則來十一月卽吉朔云故使之精擇別單書入○遷園擇日告后土祭告事由祭十月十三日乙丑曉頭行移安祭同日同時作瓮家同日午時破舊園十月二十二日巳時先破西方出玄室破舊園後隨日時發引破舊園事畢後隨時成殯大輿到丁字閣後隨時啓欑室同月二十八日酉時亥時先啓西方二十九日辰時三十日子時發引同日隨時周堂在外不計停喪忌方艮巽方○園所擇日始役七月二十日辰時先始東方斬草破土同月二十六日巳時先破東方祠后土同日曉頭行作瓮家八月十二日卯時取土吉方甲庚方開金井十月初三日午時同月十三日巳時穴深十尺用營造尺外梓室陪進十月初二日辰時同月十二日卯時下外梓室十月初八日辰時同月十八日午時成殯大輿到園所後隨時忌艮巽方園所啓欑室十一月初二日卯時先啓西方進發同日啓攢室後隨時下玄室十一月初二日巳時丁字閣開基七月二十六日辰時定礎八月二十六日卯時上樑九月初一日辰時○長生殿啓言外梓宮始役及合木吉日時令日官推擇則始役吉日今七月十六日午時合木吉日同月二十二日卯時爲吉云以此日時擧行
정조 13년 · 강
特停畿沿今年進供蟹
정조 13년 · 목
敎曰此時畿邑豈或一毫貽弊都監許多卜定竝皆除之皆令給價則況上供之需寧或循例收用乎年例進供生蟹曾聞多在沿邑沿邑亦皆近於水原今年供蟹特爲停減年前則實惠之未究猶諉節晩頒令今則當節稍遠如有相混之弊是道伯之責也竝須知悉惕念事令廟堂嚴飭行會昨因都監堂上筵奏假家空石雖不得不分定云而假家則依陵事例令該廳儲置米會減而先給價後進排使小民無所干與事一體嚴飭
정조 13년 · 강
以金憙爲吏曹參判李勉兢爲參議前望也
정조 13년 · 강
召見判府事李在恊觀象監提調鄭昌順繕工提調李文源園所都監堂上鄭民始金履素禮曹參判徐鼎修于誠正閣
정조 13년 · 목
民始啓言各軍門待令卜馬觀勢取用之意前已陳達而十九日都監出去時自多馱運請先借用從之又啓言園所都監出去堂郞以下例爲給馬而前例或二匹或一匹今番亦以二匹磨鍊從之○履素啓言園所所用石灰例當取用於金川全石五百石輸納之意請分付從之
정조 13년 · 강
遷園都監以郞廳監造官分房啓
정조 13년 · 목
遷園都監郞廳監造官分房別單一房郞廳戶曹正郞洪彝浩副司果尹羲厚監造官副司勇朴秀亨濟用直長李始源二房郞廳禮曹佐郞延東憲副司果尹光碩監造官前參奉申光河三房郞廳副司果李命杰副司果李昌會監造官副司勇朴日源○園所都監分掌別單三物所郞廳副司果李廷恢造成所郞廳副司果吳在文監造官副司正呂駿永爐冶所郞廳副司果金鎜補土所郞廳掌樂僉正鄭東協監造官南部奉事申文顯大浮石所郞廳副司果徐直修小浮石所監造官副司勇金相儼輸石所監造官禧陵直長宋欽書
정조 13년 · 강
命園所新定處稍遠民冢切勿擧論
정조 13년 · 목
敎曰園所新定處龍虎及主峯外設有久遠民冢皆係不見之地相距稍遠云切勿擧論事令園所都監知悉仍又下諭于畿伯使卽知委地方官
정조 13년 · 강
命封標處穴前撤移民戶錄家主及間數以聞
정조 13년 · 목
敎曰封標處穴前民戶撤移者家主役姓名及家舍間數別爲後錄狀聞其餘撤移民戶亦爲從近列錄竝與給價數爻狀聞田土給價之數亦爲後錄狀聞事下諭于畿伯及本府使處
정조 13년 · 강
命優給都監員役工匠等糧料工錢
정조 13년 · 목
敎曰今番都監凡事必欲優厚此意諸臣豈不知之本都監員役工匠以至助役軍糧料工錢竝以最多例磨鍊分給事分付
정조 13년 · 강
重推吏曹判書金鍾秀
정조 13년 · 목
鍾秀以情勢陳疏乞遞命還給敎曰雖曰一品重臣筵席之逐日陳懇極爲屑越以其侍下情理之宜有體諒不必每政入來爲敎則今日辭疏揆以事體不但未安行公而不卽行政豈有如許分義道理乎行吏曹判書金鍾秀從重推考申飭擬入
정조 13년 · 강
召見都監堂上鄭民始漢城判尹金文淳廣州府尹李亨元前水原府使李祖源于重熙堂
정조 13년 · 목
文淳曰臣昨抄各坊契頭目詳細問之則壯實可合者不過三百五十餘名此外就成均館司宰監契龍山坊可擇其不足之數矣予曰此例自丁丑而始渠輩似亦知之文淳曰府中老吏有知之者丁丑年不但用於大輿軍使此輩扶屬云矣予曰予之欲用此例者不但爲恤民此輩之慣熟大勝坊民大輿奉往時平然安重似無少動之慮故也曾聞泮契及司宰監契之民皆壯實慣熟云不足之數就此中抄出而程道將近百里壯丁旣難多得則倍給糧料使初運之軍過三四運後更入於五六運次次替運則其間足可休息亦可無難充之慮矣文淳曰如此則大小輿軍俱無不足之慮矣予曰浮橋雖曰堅固大輿則太重終有所未安渡涉時當以肩輿奉過而大輿肩輿不可數數移奉自渡涉處至果川宿所則將仍以肩輿奉往矣文淳曰各差備軍累次往復於都監而數爻多少則都監亦姑未定故不得定數矣予曰給糧料服色亦當如大輿軍而此亦不可用坊民更爲從長商量文淳曰引曳軍本是市民之役故不計名數只以廛名分定矣今番則無論市民與坊民聖意旣不欲使役則固不敢以依例仰請而別給糧料服色則均是雇用引曳軍則使市民依前當之各給糧料與服色好矣予曰此則然矣曾聞自願軍一名之費幾至二十金此予所以不用自卿相以下切勿許捧此意預爲知悉文淳曰此外如浮莎及外梓室奉往時城門掘土等事皆輿士餘丁使用處矣予曰用坊民之時輿士軍多有餘數故此等處皆用之今則當自都監從便雇用矣文淳曰成命姑未下故凡事不敢徑先擧行矣仍敎曰輿士軍事日前已有筵敎國家有事戶出一丁卽常典也推之以人情道理決知其不言勞而顧予臨御十數年無一惠澤仁政之及民徒使都下民庶奔走使役於百餘里之地在所當恤況卜吉之辰正値隆冬予於本園事以絲毫之弊不忍貽及彼小民雖至愚亦至神亦庶幾知予意矣奧自宿昔心中經營已有所別般措置於內帑者今番遷園時輿士軍勿用坊民依扈輦隊例令漢城府精抄給糧料及眼色引曳市民軍各差備軍亦準此例外此浮莎軍役軍雜物軍令都監知悉責立不得不相關京兆者外本都監別定郞官專當檢飭計日給糧料如是申飭予意自有在焉卿士家或引已例名以自願應募京兆則烏在乎勿用之本意切勿許捧事亦令京兆知悉予曰此傳敎京兆諸堂招集各坊父老於闕下以予以遷園時役不忍一毫勞民之意詳細曉諭亦謄付於各部坊曲俾無一人不知之弊曉諭時左承旨同爲進去予又曰廣尹已看審程途遠近何如亨元曰自果川至彌勒堂爲三十五里自彌勒堂至水原邑基新定處爲二十里矣予曰彌勒堂定以作倉自今始之則可無妨秋務乎亨元曰今則雇用募軍秋收時又用京募似無相妨之慮矣予曰廣州二面移屬之後軍政糴政可無弊端乎亨元曰二面軍額近五百而其中納米者爲三百餘名若移此三百餘名於他面則他面之民似多有疊役者矣予曰移充他面決是行不得之政當有從便區處之道先以移送水原之民戶結數與畿伯相議書入而倉舍經紀亦有料量乎亨元曰日前與守禦使相議當從便拮据矣民始曰鸎峯所送石工俄已還來浮石處有四而年年採用於私家魂遊莎臺等石姑無論其他石物無一可用者云今則大浮石所勢將治送於江華府矣予曰自初持難者爲慮船格事勢如此無奈何矣民始曰自江華至水原船路初不甚遠又經大洋似無慮矣予曰大浮石所亦當送一郞廳矣民始曰徐直修勤幹可送矣予曰丁字閣石物當自其處浮出乎民始曰此則或可得用矣予曰方外擇曰人宋哥術業人物果何如民始曰俄者見之則年近七十人頗老實而術業則未可知矣予曰果有他吉日云而諸日官之意亦如何民始曰十月內更無他日云錦城尉之言臣亦聞之而宋哥與諸日官之言皆以爲方書之所無云旣聞之後何可不更爲推擇乎予曰旣是方書所無則必有前例之可考者矣予謂祖源曰聞同副之言龍仁縣令頗不生疏於堪輿術云然否祖源對曰渠安得免生疏乎予曰水原新定處曾見之乎祖源曰臣待罪本邑時屢次登見局勢果是天作雖以菃昧之見亦知其爲大地而今番新定後見臣弟書則以爲太平萬歲從此可卜云渠亦似見之矣予曰須卽作書龍仁使之趁明日直往水原同爲看審以來祖源曰臣弟與地師朴大良同往利川似難趁明日上來矣予曰朴大良果已上來則同往看審甚好使畿伯卽爲分付龍仁縣令所在處與朴大良同爲罔夜上來之後仍令來待○民始啓言本都監堂郞出往役所後自外邑定送柴軍刀尺乃是前例而但本邑處在野中柴道甚貴許多堂郞炊飯所用使外邑之民無價進排必多弊端今番請自都監參量磨鍊給代從之又啓言丁字閣材木皆以萬里倉所在者用之而至於椺木二株萬無自京求得之路不得不取用於安眠島自都監知委忠靑水使處使卽斫伐上送之意請分付從之敎以船格等優給糧資船價從便賃船上送事分付又啓言本都監郞廳今方發送江華府浮出石物而事役浩多期日緊急請申飭該府留守眼同擧行隨事顧助以爲趁期浮出之地從之敎以本園工役事體自別浮出及轉運之際匠手船格等令該府優給糧料事令廟堂行會又啓言各年儀軌不可不持去而禮曹儀軌多有閪失春秋館所在儀軌請持去從之又啓言園上所用莎草自當取用於慕華館而雖從略磨鍊只用於園上近處其數將過萬張請令遷園都監臨期限一萬五千張貿取船運從之
정조 13년 · 강
禮曹以遷園時眼色磨鍊啓
정조 13년 · 목
一殿下極細熟布緦眼視事眼白袍翼善冠烏犀帶白皮靴燕居白帶一王大妃殿極細熟布大袖長裙蓋頭頭▣及帶白皮鞋燕居白衣裳黑蓋頭頭澃及帶白皮鞋一惠慶宮極細熟布大袖長裙蓋頭頭▣及帶白皮鞋燕居白衣裳黑蓋頭頭▣及帶白皮鞋一中宮殿極細熟布大袖長裙蓋頭頭▣及帶白皮鞋燕居自衣裳黑蓋頭頭▣及帶白皮鞋一內命婦服與各殿宮服同一王大妃殿惠慶宮尙宮以下白衣裳黑蓋頭頭▣及帶白皮鞋一大殿中宮殿尙宮以下白衣裳黑蓋頭頭▣及帶白皮鞋一宗親文武百官及諸道大小使臣外官細熟布緦服行公白布團領烏紗帽黑角帶常時黑笠白衣白帶沿邊各官勿爲變服一前銜文臣堂上官及堂下曾經侍從以上武臣曾經閫帥以上服與百官服同三品以下無職人員黑笠白衣白帶一生員進士幼學生徒黑頭巾笠亦同白衣白帶庶人黑笠白衣白帶一三醫司雜職成象官白布團領烏紗帽黑角帶一內侍司謁飯監服與百官服同一宗廟署社稷署各陵殿官員入直竝常服出外與百官服同懿昭墓孝昌墓官員等入直及出外與百官服同一代奠官一員兼守殯官而服與百官服同一永祐園別檢參奉服自開園日入直時及出外與百官服同一錄事書吏黑平頂頭巾笠亦同白衣白帶一靈幄宮侍衛別監各差備人等白頭巾白衣白帶園所內監董諸臣及守殯官以下內侍等以祭服爲之一各殿緦服則自開園望哭日終三月而除百官亦同
정조 13년 · 목
以鄭民始爲同成均尹孝儉爲端川府使申偗爲郭山郡守閔師宣爲洪原縣監
정조 13년 · 강
命富寧府使李汝節加資
정조 13년 · 강
副校理尹光▣以母病陳疏徑出賜例批
정조 13년 · 강
蕩減咸興府渰死人身布還上
정조 13년 · 목
咸鏡監司李秉模狀啓以爲今月初六日之雨咸興城外人家沈墊男女各一人渰死各助給物力使之厚埋金家頹壓者十七戶半破者九戶助給材糧俾卽修葺奠接敎曰渰死二名身布還上竝蕩減頹壓十七戶原恤典外加給還上蕩減其餘被沈民戶各別顧助事回諭
정조 13년 · 강
召見水原前府使李祖源龍仁縣令李祉源前察訪朴大良相地官金養直成夢龍于誠正閣
정조 13년 · 목
予謂祉源曰水原封標處曾已見之乎祉源曰雖未登穴處此是本府咫尺故路由其下輒瞻望而知其來勢之綿長穴星之端厚矣予曰聞慣熟於堪輿云然否祉源曰雖與地師多年求山而慣熟則未也予曰薦主言之承旨金履成曰其爲人沈深雖於堪輿之術綜密贍博非俗士可比也予命祖源明日與祉源偕往看審歸陳所見履成曰不獨看審凡係補土等事使之參見好矣予曰龍仁之於水原旣不遠必有因公往來之路仍爲看檢且立向當依古人之言以對珠向空爲定而其下建丁字閣則恐爲所蔽前日所見何如祉源曰穴星高而唇前低雖建丁字閣可以越見矣予謂大良曰汝亦見之乎大良曰未及見之矣予曰曾聞有名稱同往見之可也命履成分付畿營李祉源朴大良下去時幷給馬仍命相地官金養直成夢龍入侍予曰裁穴當以正中乎當挨左幾許乎養直曰雖挨左少許而便是當中矣予曰丁字閣當建何處乎養直曰穴前例觀子孫丁字閣當觀其地勢合有推移之道矣予曰丁字閣或有橫設之例亦詳察爲之履成曰如有橫設之制則不必建于明堂之正中而少挨右邊餘氣之地完其唇前虛其明堂似好矣予曰然矣
정조 13년 · 목
有隣啓言日昨筵中以公私秋卜之愆期京外船人之失業屢下軫念之敎而遷奉吉日旣在至月今年節序又爲差早船卜等節若趁十月望前則自可恢恢雖以目下事言之園所設都監後各營衙門自多船運物種捉船之際操縱貽弊之端難保其必無今秋船卜待秋成次次裝載限十月望前了畢事請分付船運諸道使之曉諭業船民人從之
정조 13년 · 강
命大臣及都尉行方伯都事依例陪行
정조 13년 · 목
京畿監司徐有防以領議政金熤錦城尉朴明源園所出往時陪行等節一竝除之啓有是命
정조 13년 · 강
獻納李永穆上疏賜批
정조 13년 · 목
疏略曰臣昨伏見傳敎有輿士軍勿用戶丁之命國有大役戶出一丁自是典例所載況且園寢將遷擧國愴慕都下臣民忱誠自效之道不過爲每戶出一丁一舍禠運之勞而已竝與自願而切勿許赴聖意縱軫於貽弊群情自阻於效力當此莫大莫重之擧計日糧料雇軍使役其在事面恐涉苟且伏願亟寢成命一遵舊典㧗以莫重莫大之事豈顧些少民弊而本園事役皆欲寓予徵誠小大需用已有措置況扈輦隊給料之例亦可引用至於自願軍勿許事亦有商量矣
정조 13년 · 강
命封標穴前搬移民戶元價外分等加給
정조 13년 · 목
敎曰穴前至近處入接與稍遠處自別已給本價外竝加給五十雨而本價亦比他民別爲優給至於十間內外之類疲殘可知比本價二三四倍分等量宜加給其中洪允舟家聞是穴前當中處云自本府相當役名陞差事回諭
정조 13년 · 강
召見總護使金熤都監堂上徐有隣鄭民始李文源吏曹判書金鍾秀工曹判書鄭昌順京畿監司徐有防廣州府尹李亨元于誠正閣
정조 13년 · 목
熤曰臣於日家尤所昧昧致使聖心貽慮昨日會議時竊欲求對仰稟而亦未得登筵不勝惶悚予曰此非日家所拘且有先朝二次已例旣無所拘亦有已例今何容可議昨日不許引接亦以此意謂民始曰鸎峯石品何如云耶民始曰鸎峯石材幾書浮用今則所餘色品俱不合用故昨以不得不浮出於江華仰稟爲定矣予曰雖緣事勢之不得不然使之浮石於江華而第於浮出之時轉輸之際不無貽弊之歡是可悶也熤曰工役中石役最大莫重莫大之事豈可以些少貽弊過煩聖念乎予曰江華水路旣遠且險又値風高浮石運石之除若或有役夫船格等致傷之事豈不萬萬悶慮乎舊長陵遷奉時象設多有移設者故初欲依此例爲之舊設體㨀甚小不合更設不得已新備矣文源曰雖欲移設文武石羊馬石等諸般石物體樣比國制甚小今當遷奉之時何可仍舊用之乎民始曰聖念雖出於軫念民弊然而今若移用舊設則勢將車運程路爲一百六十餘里比諸浮石之弊反有加矣予曰火巢定界固非目下講定之事而要亦不遠移民一事最爲關念何以則爲好耶熤曰聖念雖以許多民家之一時撤毀有所持難間民人還以㮽移爲大幸云蓋其秉彝之心固所當然矣舍價之自朝家特令分給者恰爲三四倍故渠輩方感恩無地云寧有一毫稱冤之端且火巢定界苦以一時移民之難而姑許其徐徐搬移封園之後若或有火巢內留在者則莫重肅敬之地豈容使民戶雜居乎予曰民家之不得不移徙者必令築室於火巢之外俾無更移之弊期有奠居之樂好矣新邑旣巳定基木石等節果已鳩聚云耶民始曰未及詳聞矣熤曰伏聞新定邑基卽是自古名稱之地而本名塔洞也前朝有名臣居其洞者太宗朝法駕親臨而錫其洞名曰八達洞蓋取其四通八達之義也雖無文蹟之現著而人至今記誦不已則可知其非虛語矣且況山抱而水回合置雄鎭又以三南大路之故邑民之生計大勝於舊邑云誠爲可幸矣伋奏曰郞廳徐直修以三物色啓下而昨爲浮石下送江華矣三物色移屬他郞似宜矣予曰改付標以入昌順曰臣於日昨伏見一堂上所出擧條則船卜之限以十月望前者實有狼狽之慮今年十月卽常年十一月也或致冰合則船艙事豈不爲狼狽乎詢于有隣曰擧條已頒朝紙乎有隣曰然矣予謂諸堂曰私卜之未及輸運固所當念而船艙之狼貝亦有其慮予意則以牙山漕船許載私卜爲好卿等與工判商量陳達有隣等曰聖敎至當無論漕船兵防船使之趁期起送則實爲公私兩便之道矣敎曰昨日爲慮都下民食以私卜之愆時問于有司之臣使之從長矯弊至令出擧條而更思此猶不足宜講公私兩便之擧牙山倉漕船一竝許載私卜事令廟堂分付該道聞於工判之言私卜之限以十月望間聚侍京江不無限前合冰之慮云然則船艙參用公私船爲好江華喬桐及湖西海西諸閫兵防船新造者別給糧資從便取用於船所而上來時無論公私卜許令載運事一體分付詢于民始曰江華運石船將以何船載之乎民始曰將賃船載之矣予曰賃船之際優厚給價宜矣有隣曰梓室奉安處所舊園所則以香大廳新園所則以丁字閣中火處所則以果川館舍擧行計料而取考辛亥前例則都監堂上道路看審事出去時別遣該掌郞廳使之奉審形便以來矣今番請依此爲之敎曰堂上李在簡旣以禮曹堂上進去使之看審以來有隣曰今此遷園時贈帛當以鄕織取用而取考辛亥前例則以鄕織之當費五六朔筵稟用唐織矣今番亦依此擧行乎從之有隣曰取考辛亥前例則紙牓輦及平轎子各一坐以平日所御伋用矣今番亦以外司僕所在請修補進用從之有隣曰辛亥遷陵時舊陵所用木物皆於舊陸局內斫伐取用矣今番舊園所當依此擧行而稍遠處先爲取用稍近處亦依辛亥例請告由後取用從之有隣曰辛亥遷陵時舊陵所殯殿郞廳監造官各一員別爲差出而今番則旣未及差出以本都監郞廳監造官中請劃出使之擧行從之詢于亨元曰彌勒堂設倉事其將何以爲之耶亨元曰今方經紀矣鍾秀曰一用旺倫兩面移屬水原則彌勒堂當爲水原地矣予曰若爾則設倉一款可謂不關於廣尹矣亨元曰倉舍之設臣旣承命謹當自臣州經紀矣有防曰倉舍之或建置他邑曾有其例矣鍾秀曰三南亦有是例只從民願而已不必以是爲拘矣予曰向者傳敎中以一用等兩面劃付之意爲敎而初無旺倫指的之敎則何必以旺倫劃付耶有防曰臣於伊時探問於營吏中水原人則以爲一用旺倫爲附近之面而在水原最爲緊要云故自臣營知委而傳敎中未嘗指的而只以一用等二面爲敎矣
정조 13년 · 강
召見慰論御史鄭大容于誠正閣
정조 13년 · 목
大容啓言臣於北關補賑人論賞事有區區所懷敢此仰達矣折衝韓再裕補賑各穀爲二千五百六十餘包前五衛將李基福爲二千五百包而該曹以實職除授仰稟矣再裕則特敎五衛將除授基福則守令調用承傳而銓曹以兩人地處之俱不當於此職姑不得檢擬云矣敎曰竝施加資之典地處旣如此則道內邊將中待窠調用又啓言去甲辰設賑時納穀千包者俱爲加資而兼除邊將或五衛將矣今年則折衝姜益老補賑各穀爲一千包而只除五衛將未蒙加資之典與甲辰施賞例有所不同故敢此仰達矣敎曰與南關納穀滿千包人一體施以加資之典又啓言阿山萬戶徐慶殷補賑穀包與飢氏救急之數較多於乶下僉使黃拓坡權管而乶下黃拓坡俱入於加資除職之䄮阿山則只蒙筒介賜給之典故敢此仰達矣敎以一體加資
정조 13년 · 강
遞承旨李時秀以鄭大容代之前望也
정조 13년 · 목
時秀不爲仕進故也
정조 13년 · 강
大司成李秉鼎上疏賜批
정조 13년 · 목
疏略曰臣伏見十七日所下傳敎昨日臺疏批旨輿士軍之勿用坊民勿許自願臣雖至愚豈不知聖慕之隨事盡誠靡不用極而至於泮僕溯考已例大輿軍兩運輒皆專當渠輩偏被恩澤必欲自效而自聞勿許之敎盈庭呼訴群情可見至願難遏敢此陳聞冀降處分焉適有目下難安之端略控危臲之私仰瀆崇嚴之聽夫太學東西齊之以色目分處己成百年痼弊區區之見妄自以爲方當我聖上恢蕩調劑保合大和之日首善之地此習未祛則非所以體聖意一士趨之道故向於七製場罷之後招集掌色以下居齋儒生以依故規生員則入處東齊進士則入處西齋之意縷縷誨諭仍令各陳便否則諸生莫不稱善無一異論翌日東西齊生各自分處而其中東齋生四人忽變前辭伋舊不移故以前後變辭略施停擧之罰矣今則爲日稍久齋舍濟濟臣於日昨躬參食堂仍爲解停使之勸入則四儒招致守僕送言于臣曰近來泮中事帥席雖事事復舊而至若兩齋分處之令可謂愚矣守僕以此言則雖死不敢告爲對則四儒又曰汝若不告則非但殺汝竝將殺汝父云噫擧措之及覆話頭之駭悖胡至此極設令臣創出無前之事顧其職則師儒也雖以此輩之無所顧忌稱以師席而曰以愚矣者此是自有太學以來所未有之變怪名以泮長受辱於齋儒則抏顏皐比更無可論伏願亟降威罰以爲罷軟不職者之戒焉批以泮中居民雖曰自願已有勿許之命今豈可更定乎附陳辭職事生進之分處東西齋卽舊典也卿之申復可謂得體儒生數人擧措萬萬駭然此亦紀綱所關卿其另加施罰勿辭行公
정조 13년 · 강
左議政李性源三十二度呈辭命安心調理
정조 13년 · 강
兵曹判書具允鈺陳疏辭職賜批
정조 13년 · 목
疏略曰臣之犬馬之年則宜引也行止之義則宜退也況臣昏耗之識無望甄別人物滓穢之踪自知有靦戎行如是而復使之掌銓衡而管三局則其爲累聖簡而駭物情豈但爲一身顚沛而已也伏乞亟命鐫削批以不惟宿趼兼取老鍊卿其勿辭行公
정조 13년 · 강
命副校理李羲觀遠地投畀
정조 13년 · 목
羲觀疏略曰臣於近日事竊有不勝憂歎者重臣尹蓍東之昨冬一事天鑑在上昭釋備至而惟彼一種黨伐之論又何靳靳而不知止耶夫重臣旣經罪謫則朝家之徐徐收用亦一道理而今也則不然當初銓望見拔己自不壓衆議且一邊方生之論直驅重臣於惡逆之科把持脅制聲氣崢嶸殆莫誰何則當此之時秉銓筆而任對揚者正宜頻頻檢擧以仰贊我殿下平明之化者自是不可已之事耳夫何一擬再擬抨擊顯肆辭語危怖上以欲熒惑天聽下以欲鉗制衆口以至於日昨李升運之疏而極矣噫公議者乃擧世之公議也朝廷者乃國家之朝廷也今乃以一邊之人譸張之論自倡自和公肆咆喝而莫或敢遏則其爲蔑公議而輕朝廷也果何如哉夫以我殿下恢蕩之若心明睿所燭此輩之情狀宜無不察而一味包容全事鎭安日昨處分過費絲綸殆近於兩是雙非之歸而至有銓官不敍之命臣竊爲聖明惜此擧也夫一尹蓍東之檢擬不檢擬固無足恤堂堂淸朝黨伐之論恣行無忌簛弄驅脅一任跳踉而二司言議之地視若尋常寂無可否乃殿下亦且優批簿警不加懲戢則又安知無嗜利無恥之徒趨風合勢換面迭出而朝象人心益至於莫可收拾之境耶言念及此豈勝憂惋臣謂前持平李升運嚴加處分以靖世道仍寢銓官不敍之命斷不可已也敎曰禮樂征伐不得自天子出而威福能在上乎予於接下務主闊略似此舊習罅漏處雖細未嘗放忽看過此蓋撫念前功深在虧簣之戒也凡有時政得失在言責論思之職者何言可諱甚事不陳而今日李羲觀之疏其說不過是請寢銓官不敍之命其漸蔽一言曰豕非羸而霜將氷矣朝廷有莫敢指斥之人則在其人豈好消息乎且況爲世道拔例處分之餘乎副校理李羲觀遠地投畀當夜發送原疏還給以示振綱紀懋平蕩之意○禁府以李羲觀永川郡投畀啓
정조 13년 · 강
遞承旨趙宗鉉李敏采申應顯洪仁浩南鶴聞金履成以尹尙東爲承旨前望也
정조 13년 · 목
以李羲觀上疏捧納故也
정조 13년 · 강
命信川民人停退穀特竝除耗
정조 13년 · 목
黃海監司李洪載以信川郡被災民人等處年還停退啓敎曰除耗然後可有實效今番停退穀物特竝除耗嚴飭地方官曉諭民間俾無如例辦納之弊事回諭
정조 13년 · 강
召見都監堂上徐有隣都廳李晚秀于重熙堂
정조 13년 · 목
有隣啓言棺衣數爻各年前例各有不同今番則何以擧行乎敎曰出玄宮後結裹前棺衣及結裹後棺衣各一件用之壙中三重棺衣竝自內造用見樣臨時自都監內入縀品則亦當自內從便爲之矣又啓言素錦楮制度旣有丙午近例今番亦依此擧行乎從之又啓言預俑內梓室一部當依辛亥前例奉詣舊園所而甲梓室及外梓室似當前期造成預俑故敢此仰達敎以依筵敎爲之又啓言吉凶儀仗今當造成而數爻多寡宜有一番稟定故敢此仰達敎以依書下數擧行又啓言吉儀仗謹依下敎數造成而禮畢後請還下分繕工監從之又啓言靈座諸具辛亥有移用之例今番何以爲之乎敎以一依辛亥年例爲之又啓言服玩及明樂器辛亥內申兩年前例多寡不同今番則何以爲之乎敎以明器服玩本園儀軌雖不載錄伊時有別櫃奉安者今不必新造以此櫃移藏而魂遊石或長明燈下從便前期奉藏又啓言辛亥前例旣有鼓吹今番以前部鼓吹擧行乎從之敎曰鼓吹旣用之內吹以三牌宣傳官率領仗馬前排立又啓言誌文奉安處所各年前例各有不同今番則何以爲之乎敎以取考兩年儀軌奉藏舊誌文亦依筵敎藏奉又啓言誌石燔造時例有監造官出送之事而今番燔造只是實預次四張請令本院燔造官監董擧行從之又啓言誌石長廣各年不同今番則何以爲之乎敎以依丙申年例爲之又啓言今番內外都監匠料以最厚例擧行事命下而取考各年謄錄別無多寡之不同者勢不得不一從前例爲之故敢此仰達從之敎曰今番事役豈可膠守前例雖與春夏有異毋論工匠員役別給點心米以示別加軫念之意又啓言考見各年謄錄則殯殿所用祭器及水刺間所用銀器有鑄成物種有前排物種有內下物種今番則何以爲之乎敎以銀器則書入當內下祭器則懿昭廟又禧廟所在者用之又啓言結裹節次旣有丙午近例今番亦依此擧行乎從之敎曰時値隆冬結裹所用當十分致愼而毛衾雖載補編毛品實無適用者且溫煖之品莫如雪綿子自都監出見樣內入則當自內造用矣又啓言仗馬匹數取考各年前例多寡不同宜有一番稟定故敢此仰達敎曰此是浮文亦與儀仗有異以六匹磨鍊○晚秀啓言丙午年有大輿前五免燭籠今番亦依此數自都監造成乎敎以當自內造下軍則臨時更稟
정조 13년 · 강
命都監工匠赴役之類依員役例計給路資
정조 13년 · 목
敎曰兩都監員役工匠料布別給點心米事纔有下敎而園所都監則程道之遠寧陵遷奉時外旣無可據之例而其時則料布雖無加磨鋉之事而本園此役何拘常例工匠赴役之類路資依員役例自都監別爲計給此意卽令知委園所都監俾渠輩知此受去事分付○敎曰沁都石物浮出輪運事昨於卿等登筵時已有下敎爲所重豈顧民弊而船路運致一事以此憧憧不已卿等亦當知予意鸎峯石根更加詳審如或可用則沁石雖浮當勿運設令堅固船運致利泊自今至利泊之前無非爲民用心之時卿等吏念此意另飭石工鸎峯石一邊浮出如不合出給本官用於移邑所用亦無不可如可合沁都浮石置之事不侍狀啓回下卽爲分付該所而魂遊石及他餘石物鸎峯與沁都分力浮出亦或爲除弊之一道乎卿等另加商量無論全數浮出分力浮出與可用不可用論理狀聞事下論于園所都監堂上及水原府使處又敎曰遷奉時各項所用縀品已有措置者當內下別單書入事分付
정조 13년 · 목
江華留守尹承烈以石物浮出時眼同監董次離營啓敎曰備局行會中眼同董役云者指大體檢察也何必離營往留以貽民弊此意知悉卽爲還營工匠則以公穀厚給糧料運致時沙格則船價糧料拔例厚給而都監員役工匠輩貽弊之端亦須嚴禁事回諭水原地鸎奉花山等處遣別看役及石工懸賞浮取姑未知數爻幾許本府浮出石物自司減數此乃爲船運時弊端也莫重之事民弊何拘而予之憧憧一念惟恐一夫之受困況大洋船運乎今則水原石物浮出數爻令浮石所郞廳往復都監詳細停當然後船運事一體回諭此回諭一通亦令京都監謄送園所都監校吏給糧裝發還泊形止狀聞等事依備局行會擧行事一體回論沁留處○敎曰今番都監工役不欲一毫貽弊諸臣庶幾諦悉予意沁都石物事才有下敎而本道何異園所所用海州礴石浮出及船運時無論校吏工匠沙格糧料與船價拔例倍給伋令公穀會減裝載及發船日子還泊形止狀聞沿路過境形止亦令各該道臣狀聞指路護送監色別給糧料事令廟堂卽爲行會海伯處沁都準此事一體行會安眠島體木二株卜定處亦依海西例擧行亦卽分付三處木石畢運後效勞校吏後錄狀聞事分付東崍及畿邑卜定橫杠木運致依此例爲之事亦爲分付
정조 13년 · 강
水原府使趙心泰以封標穴前㮽移民戶給價啓
정조 13년 · 강
命舒川浦致敗稅穀依洪州例爲之
정조 13년 · 목
忠淸監司權欕以全羅道寶城郡稅穀所載船到舒川浦致敗啓敎曰極米之弊小民偏苦此與全船臭載有異依洪州例以本色上送事令戶曹卽爲分付如巳分給民戶亦依洪州例從便措劃無貽民弊事亦令該曹措辭行會此後掛峙而不臭載者皆用此例與否亦自該曹指一草記稟處仍爲定式事分付
정조 13년 · 목
具翼善冠袞龍袍乘輿出協陽門由靑陽門入小次改具黑圓領袍詣北苑行禮訖還入小次改具袞龍袍乘輿出靑陽門少駐召見參班儒武入協陽門還內
정조 13년 · 강
召見總護使金熤禮曹判書李在簡前水原府使李祖源龍仁縣令李祉源前察訪朴大良及下直守令于誠正閣
정조 13년 · 목
命祉源悉陳所見祉源曰臣往審水原置標處則蓋其來勢綿遠磅礴氣脈淸重敦厚五星相生人方拱護靑龍華蓋白虎雲興辰巽已丙日月轉弼乾亥坎癸玄武句陳到頭入手不緩不急陰含陽坦無偏無倚三分三合堂局周密古人所謂登穴宛然成一乾坤者正指此也以理氣言之庚兌行龍辛起胞祭良博換而艮以向丁此龍向之合於山澤通氣也坐癸而坤流歸午此坐水之符於水火不相射也以案對言之則丁兌也珠體均圓雙峯明秀對珠向空自成兌之本象此一定不易之正案也理氣形勢盡美盡善無一欠缺此眞億萬斯年之鞏基臣毋容更議予曰朴大良所見亦如何大良曰臣往審水原置標處則蓋其來龍綿遠之玄字而逶迤五星得位勢磅礴而相傳穿帳而中出氣脈淸貴起巒而乳垂穴星尊嚴後高前坦陰陽之相受明白四厚中平天輪之翬形伶俐八方疊疊擁護勢如雲從三門重重關銷形同牙交丑艮相連以通山澤之氣坎離交媾遂成旣濟之美辛兌入艮丁向得宜源流歸午癸坐合格圓珠在前秀峯雙應雙則取其中間空處立向此古方不易之定法龍穴砂水盡善盡美此直萬萬世無疆之鞏基也予曰穴深之法宜淺而不宜深寧使吉氣下過不可上過若水在器上火在器下然後水可溫也若火在於器上炎氣無以下達摖以理勢決不可過深不但營造十尺爲過土圭十尺亦過矣丁字閣稍右之計亦甚好朴大良下去後竝以此意傳于都監堂上爾亦看檢便宜爲之予謂祖源曰龍仁縣令似難盡言其私相酬酢之言果如何祖源曰渠亦讚不容口矣予曰言有隨衆之言有由中之言朴大良之言亦如何祖源曰大良之言亦無異同矣○在簡啓言外梓室合本在於明日加漆度數宜先稟定故仰達矣敎以加漆以七十度爲之又啓言今此遷園時告由之節毓祥宮當一體擧行乎從之敎以㦤昭廟一體爲之
정조 13년 · 강
召見都監堂上鄭昌順都廳李晩秀判尹金文淳于誠正閣
정조 13년 · 목
予謂文淳曰洋契及司宰監契軍人果合用而所抄之數幾何文淳對曰昨日以前先抄者近四百名昨今以後應募者四百六十餘名皆健實可合待擧士大將之點閱可以停當定用矣予曰兩契軍旣如是優數則門外二契軍不必更抄矣文淳曰大輿一運所入軍例爲一百八九十名雖以四運磨鍊當入七百餘名肩輿一運例爲九十名此亦四運過三百名先抄四百餘名多有不足之慮矣予曰前例雖如此大輿一井之內多入軍人及有相妨之弊故有分付於都監使之比例減數多不過百四五十名而肩輿軍則程路頗遠使比前加數磨鍊須往復都監實入之數依此抄擇文淳曰兩輿軍外雜色軍都數雖未詳知其數亦應夥多至於都游軍前例爲三百名矣予曰雜色軍當有別般取用之道矣仍敎曰今番遷園時神輿神輦軍用正輦陪轎子軍用扈輦隊銘旌羽葆儀仗用儀仗軍輦輿前三色燭籠用燈籠軍幷令兵曹儀仗庫掖庭署官員分掌待令糧料及往來路資拔例倍給事一體分付兵曹予曰雜色軍如是磨鍊則外此所入無多都游軍則限百名磨鍊文淳曰城門掘土軍捕土軍亦當雇軍用之矣予曰此則自都監從便雇用卿須往復詳錄當入之實數後日來待予謂昌順曰津路渡涉事依卿所陳欲以浮橋代船艙而戶判有難之之論然予意不必然矣若以合氷爲慮則船艙外亦當有兩岸氷凘鑿氷之除亦豈非鉅弊乎船隻當入之數則浮橋與船艙多寡懸殊予意已以浮橋爲定矣昌順曰浮橋雖無前例而無不可成之理船隻比船艙果多減數矣予曰此後則凡津渡過涉處皆欲爲浮橋今番便是定例之初卿須擔着善爲之以船隻之勿爲多入爲主江上都賈之禁反爲江民之弊蓋都賈云者多積之謂也而以不俑十石之類皆稱都賈部隸府屬徒然侵擾此爲江民難支之弊鄭民始以此詳奏故已示設禁之意卿等之意何如昌順曰都賈雖是應禁而當觀所儲之多少近來江民每爲部屬之憑藉操縱多有稱冤云矣文淳曰都賈之弊非但米穀商賈而已近來果有憑公作弊之端矣予曰都賈之禁永除與否姑且徐議而今則至月前各別防禁似爲江民之惠工判旣兼有司堂上發牌三法司郞廳以此嚴飭此後若有法司下隸之以都賈事作弊江上者直爲來訴備局事知委江民判尹則申飭部官予又曰領役牌將自各營擇定者未知其一一可合都廳出去更問該營釐正件記以入○昌順啓言本曹郞廳中今番船色擧行最爲緊重而該色正郞洪復浩年已衰老檢飭之節恐難擧行請他司郞官中相搜從之
정조 13년 · 강
召見都監堂上徐有隣京畿監司徐有防于重熙堂